Polisie gryp regses in Pta | Die nuwe Suid-Afrika
« Lyk my ons in SA moet ons kinders nou leer om weg te kruip as hulle polisie sien
Twee wat pa op snelweg vermoor, moet lank sit »
Mnr. Nathi Mthethwa, minister van polisie, en genl. Bheki Cele, nasionale polisiehoof, het gister tydens ’n inligtingsessie by die parlement gesê verregse groepe “met ’n neo-Nazi-ideologie” is landwyd bedrywig.
Cele het agterna aan Beeld gesê verskeie verdagtes wat “verskillende dinge beplan het” is in Gauteng, Limpopo en die Wes-Kaap gearresteer.
“Ons het nog een gisteraand (eergisteraand) in Polokwane gearresteer. Ons is besig om hulle aan te keer. Hulle behoort almal aan verskillende verregse groepe,” het Cele gesê.
“Van die mense wat in Pretoria gearresteer is, het wapens, wapenonderdele en ammunisie vervaardig. Hulle het ’n arsenaal van vernietiging gehad en beplan om plofstof in townships te plant,” het hy gesê.
Dié verdagtes het al in die hof verskyn, maar Mthethwa wou nie verder uitwei nie.
Hy het ook verwys na verdagtes wat in hegtenis geneem is weens die skending van mnr. Norman Mashabane, ’n voormalige ambassadeur in Indonesië, se graf in Limpopo.
“Hulle het nou begin sing (verklarings aflê) en dis die lied van die verregses met hul neo-Nazi-ideologie.”
Mthethwa het gesê dié mense bedreig nie staatsveiligheid nie, maar dat die polisie hul “ore en oë op die grond hou”.
“Niemand gaan die WB 2010 ontwrig nie, ons monitor álles,” het Mthethwa volgehou.
Mnr. Paul Mashatile, ANC-leier in die provinsie, het lede by die party se elfde provinsiale konferensie in Pretoria gewaarsku daar is sommiges wat die moord op mnr. Eugène Terre’Blanche, AWB-leier, wil gebruik om die land weer in ’n “era van rassekonflik” te dompel.
This entry was posted on 8 May, 2010 at 9:37 am and is filed under Uncategorized.	You can follow any responses to this entry through the RSS 2.0 feed. You can leave a response, or trackback from your own site.